CELEX: 32016D0714
Language: bg
Date: 2016-05-11 00:00:00
Title: Решение за изпълнение (ЕС) 2016/714 на Комисията от 11 май 2016 година за удължаване на срока на предприетото от Нидерландия действие във връзка с предоставянето на пазара и употребата на биоцидите VectoBacWG и Aqua-K-Othrine в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2016) 2682)

13.5.2016   
            
            
               BG
            
            
               Официален вестник на Европейския съюз
            
            
               L 125/14
            
         РЕШЕНИЕ ЗА ИЗПЪЛНЕНИЕ (ЕС) 2016/714 НА КОМИСИЯТА
   от 11 май 2016 година
   за удължаване на срока на предприетото от Нидерландия действие във връзка с предоставянето на пазара и употребата на биоцидите VectoBacWG и Aqua-K-Othrine в съответствие с член 55, параграф 1 от Регламент (ЕС) № 528/2012 на Европейския парламент и на Съвета
   
      
         (нотифицирано под номер С(2016) 2682)
      
   
   (само текстът на нидерландски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1) (наричан по-долу „регламента“), и по-специално член 55, параграф 1 от него,
   като има предвид, че:
   
               (1)
            
            
               Съгласно член 55, параграф 1, първа алинея от регламента на 7 октомври 2015 г. Нидерландия прие решение временно да разреши предоставянето на пазара и употребата на VectoBacWG и Aqua-K-Othrine за борба от страна на сертифицирани оператори с ларви и възрастни инвазивни екзотични комари, Aedes albopictus и Aedes japonicus (наричани по-долу „комарите“), за срок до 1 ноември 2015 г. С настъпването на края на сезона на комарите не е имало причина това разрешение да се запази през зимния сезон. Нидерландия информира незабавно Комисията и останалите държави членки за това действие и основанието за него в съответствие с член 55, параграф 1, втора алинея от регламента.
            
         
               (2)
            
            
               VectoBacWG съдържа Bacillus thuringiensis subsp. israelensis серотип H14, щам AM65-52 (наричан по-долу „Bacillus thuringiensis israelensis“) като активно вещество, а Aqua-K-Othrine съдържа делтаметрин като активно вещество, като и двете са предназначени за употреба в продуктов тип 18, както е определен в приложение V към регламента. Според информацията, предоставена от Нидерландия, временната мярка е била необходима с цел да се осигури защита на общественото здраве, тъй като комарите, появили се в Нидерландия в помещенията на дружества за търговия с гуми, гробищни паркове и семейни градини, могат да бъдат преносители на тропически болести, като например денга и чикунгуня. Евентуалното разпространение на тези болести следва да бъде предотвратено във възможно най-голяма степен и възможно най-бързо.
            
         
               (3)
            
            
               На 12 януари 2016 г. Комисията получи искане от Нидерландия да вземе решение за удължаване на срока на действие на мярката в съответствие с член 55, параграф 1, трета алинея от регламента. Искането се основава на опасението, че в противен случай към 1 април 2016 г., когато се очаква да започне новият сезон на комарите, в Нидерландия няма да има подходящи алтернативни продукти за борба с комарите, преносители на болести.
            
         
               (4)
            
            
               На активните вещества Bacillus thuringiensis israelensis и делтаметрин (ЕО № 258-256-6, CAS № 52918-63-5) бе направена оценка в рамките на работната програма за системно проучване на всички активни вещества, които вече са били налични на пазара към 14 май 2000 г., както е предвидено в член 89 от регламента.
            
         
               (5)
            
            
               След одобряването на двете активни вещества заявленията за първо разрешаване на VectoBacWG и Aqua-K-Othrine бяха подадени в съответствие с член 89, параграф 3, втора алинея от регламента съответно в Гърция и Франция и все още са в процес на оценка. Заявленията за получаване на последващо взаимно признаване в Нидерландия в съответствие с член 33 от регламента се очаква да бъдат подадени, след като Гърция и Франция предоставят своите разрешения.
            
         
               (6)
            
            
               Европейският център за профилактика и контрол върху заболяванията потвърждава, че комарите са претърпели драстична глобална експанзия, повлияна основно от човешката дейност, и могат да се превърнат в сериозна заплаха за здравето.
            
         
               (7)
            
            
               До получаване на разрешението за VectoBacWG и Aqua-K-Othrine в Нидерландия, което трябва да бъде предоставено в съответствие с член 33 от регламента, е целесъобразно да се разреши на посочената държава да удължи временната мярка за срок, не по-дълъг от 550 дни.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   В съответствие с член 55, параграф 1 от Регламент (ЕС) № 528/2012 Нидерландия може да удължи срока на действие на мярката за предоставяне на пазара и употреба на VectoBacWG, съдържащ Bacillus thuringiensis israelensis, и Aqua-K-Othrine, съдържащ делтаметрин (EО № 258-256-6, CAS № 52918-63-5), за продуктов тип 18, както е определен в приложение V към регламента (инсектициди, акарициди и продукти за контрол на други антроподи), за борба с комарите, преносители на болести, за срок, не по-дълъг от общо 550 дни.
   Член 2
   При предприемане на действието, посочено в член 1, Нидерландия гарантира, че посочените продукти се използват само от сертифицирани оператори и под надзора на компетентния орган.
   Член 3
   Адресат на настоящото решение е Кралство Нидерландия.
   
      Съставено в Брюксел на 11 май 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 167, 27.6.2012 г., стр. 1.